દરેક જિંદગીનો કોઈ ઉદ્દેશ હોય છે. આપણા હોવાનો કોઈ અર્થ છે. આપણી હયાતીનું કોઈ કારણ છે. ફાલતું કે નક્કામું કંઈ જ નથી હોતું. દરેક કર્મનો મર્મ છે. કામનો પણ કોઈ અર્થ છે અને આરામનો પણ કોઈ મતલબ છે. દરેક ક્ષણે આપણે કંઈક નવું મેળવીએ છીએ. દિલ ધડકતું રહે છે. શ્વાસ ચાલતો રહે છે. ઘડિયાળના કાંટા ફરતા રહે છે. આ બધું જ એ વાતની ગવાહી પૂરે છે કે જિંદગી ગતિશીલ છે. સતત ચાલતા રહેવું એ જિંદગીની પ્રકૃતિ છે. ક્યારેક એવું લાગે છે જાણે બધું જ થંભી ગયું છે. હકીકતે કંઈ જ અટક્યું હોતું નથી. આપણે થોડાક રોકાઈ ગયા હોઈએ છીએ. જ્યાં સુધી છેલ્લો શ્વાસ છે ત્યાં સુધી બધું જ ચાલતું હોય છે. ઘડિયાળના કાંટાને પકડી લેવાથી સમય અટકતો નથી.